บัวหลวงออกกองหุ้นปันผลดีมีบรรษัทภิบาล
บลจ.บัวหลวงเปิดตัวกองทุนบัวหลวงสิริผลบรรษัทภิบาล เน้นหุ้นจ่ายเงินปันผลดี สภาพคล่องสูงและมีการกำกับดูแลกิจการที่ดี
26 มี.ค. 2555

บลจ.บัวหลวงเปิดตัวกองทุนบัวหลวงสิริผลบรรษัทภิบาล เน้นหุ้นจ่ายเงินปันผลดี สภาพคล่องสูงและมีการกำกับดูแลกิจการที่ดี
นางวรวรรณ  ธาราภูมิ  ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า การลงทุนต่อไปนี้จะมีความผันผวนมากขึ้น จากปัญหาเศรษฐกิจโลก เงินปันผลที่ได้รับอย่างสม่ำเสมอจากบริษัทที่คัดเลือกแล้วว่า จะเติบโตจากการทำธุรกิจที่สามารถฝ่าฟันคลื่นมรสุมไปได้โดยมีการกำกับดูแลกิจการที่ดี(Corporate  Governance) จะช่วยลดความเสี่ยงในการลงทุนของกองทุนเปิดบัวหลวงสิริผลบรรษัทภิบาล (BSIRICG) ซึ่งจัดตั้งขึ้นภายใต้แนวคิดปันผลเหมือนกัน ต้องเลือกที่ใส่ใจมากกว่า
กองทุนจะลงทุนในหุ้นของบริษัทจดทะเบียน (บจ.) ในตลาดหลักทรัพย์แห่งประเทศไทยและหรือตลาดหลักทรัพย์ เอ็มเอไอ มีนโยบายการจ่ายเงินปันผลอย่างน้อยปีละหนึ่งครั้ง โดยคัดเลือกหุ้นของบริษัทที่มีสภาพคล่องการซื้อขาย มีอัตราผลตอบแทนจากเงินปันผลที่สูงอย่างต่อเนื่อง และที่สำคัญต้องเป็นกิจการที่มีการกำกับดูแลกิจการที่ดี 
ในเริ่มแรกจะพิจารณาหุ้นของบจ.ที่ผ่านเกณฑ์การกำกับดูแลกิจการในระดับดี ตามที่สมาคมส่งเสริมกรรมการบริษัทไทย (IOD) นำเสนอผลสำรวจการกำกับดูแลกิจการบจ.ไทยเป็นประจำทุกปี บจ.ที่ผ่านเกณฑ์ทำให้สามารถมั่นใจมากขึ้นว่า บจ.จะเติบโตด้วยการบริหารอย่างมีจริยธรรมและมีการเติบโตอย่างยั่งยืน พร้อมทั้งคำนึงถึงสิทธิและความเป็นธรรมต่อผู้ถือหุ้นรายย่อยอยู่เสมอ ซึ่งจะทำให้เงินปันผลจากหุ้นที่กองทุนลงทุนนั้นมีความสม่ำเสมอ และมีแนวโน้มเติบโตมากขึ้น
ทั้งนี้ กองทุนเปิดให้ลงทุนขั้นต่ำเพียง 1,000 บาทขึ้นไป โดยเสนอขายครั้งแรกระหว่างวันที่ 26 มี.ค. – 3 เม.ย.2555